กสิกรเบอร์1กองลดภาษี
คุยยอดซื้อทั้งปี1.88หมื่นล้านรักษาแชมป์ส่วนแบ่งตลาดได้
11 ม.ค. 2556

คุยยอดซื้อทั้งปี1.88หมื่นล้านรักษาแชมป์ส่วนแบ่งตลาดได้
บลจ.กสิกรไทย ปลื้ม ยังรักษาเบอร์หนึ่งส่วนแบ่งการตลาดกองทุนประหยัดภาษีไว้ได้ คุยสัปดาห์สุดท้ายเงินทะลัก 6,300 ล้านบาท ทั้งปีซื้อ 1.88 หมื่นล้านบาท
น.ส.ยุพาวดี ตู้จินดา ผู้ช่วยกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย กล่าวว่า ในปี 2555 บลจ.กสิกรไทย ยังสามารถรักษาส่วนแบ่งการตลาดสูงสุดในกลุ่มกองทุนเพื่อการประหยัดภาษี ได้แก่ กองทุนรวมหุ้นระยะยาว (LTF) และกองทุนรวมเพื่อการเลี้ยงชีพ (RMF) ไว้ได้ โดยตลอดทั้งปีมียอดซื้อเข้ามาประมาณ 1.88 หมื่นล้านบาท
“เฉพาะในสัปดาห์สุดท้ายของปีที่ผ่านมามียอดซื้อเข้ามาถึง 6,300 ล้านบาท นับเป็นยอดซื้อในสัปดาห์สุดท้ายที่สูงเป็นประวัติการณ์ มีกลุ่มผู้ลงทุนรายใหม่เพิ่มขึ้นประมาณ 2.7 หมื่นราย ขณะที่มีนักลงทุนเดิมลงทุนต่อเนื่องคิดเป็น 76% ของผู้ลงทุนทั้งหมด ที่มีอยู่ 1.1 แสนราย เพิ่มขึ้นจากปี 2554 ประมาณ 4%” น.ส.ยุพาวดี กล่าว
นอกจากนี้ น.ส.ยุพาวดี ยังกล่าวอีกว่า แม้ว่านักลงทุนส่วนใหญ่ยังทำธุรกรรมผ่านสาขาธนาคาร แต่ในปี 2555 มีนักลงทุนมากกว่า 25% ทำธุรกรรมออนไลน์ด้วยบริการ KCyber Invest บนเว็บไซต์ของ บลจ.กสิกรไทย แทนการไปทำธุรกรรมที่สาขา โดยมีมูลค่าการซื้อ LTFRMF ผ่านช่องทางออนไลน์มากกว่า 1,600 ล้านบาท เพิ่มขึ้นประมาณ 100% จากปี 2554
ทั้งนี้ ข้อมูลจากสมาคมบริษัทจัดการกองทุน พบว่า เมื่อสิ้นปี 2554 กองทุน LTF ของ บลจ.กสิกรไทย มีมูลค่าสินทรัพย์สุทธิ 4.51 หมื่นล้านบาท ส่วนแบ่งการตลาด 30.47% โดยสิ้นปี 2555 มูลค่าสินทรัพย์สุทธิเพิ่มเป็น 5.92 หมื่นล้านบาท แต่ส่วนแบ่งการตลาดลดเหลือ 29.69%
ขณะที่กองทุน RMF สิ้นปี 2554 มีมูลค่าสินทรัพย์สุทธิ 2.87 หมื่นล้านบาท ส่วนแบ่งการตลาด 30.93% และสิ้นปี 2555 มูลค่าสินทรัพย์สุทธิเพิ่มเป็น 3.64 หมื่นล้านบาท ส่วนแบ่งการตลาดลดเหลือ 29.62% 
ด้านนายสมจินต์ ศรไพศาล กรรมการผู้จัดการ บลจ.ทหารไทย กล่าวว่า วันที่ 15 ม.ค.นี้จะจ่ายปันผลกองทุนเปิด JUMBO 25 ปันผล หุ้นระยะยาว ในอัตรา 0.75 บาทต่อหน่วยลงทุน และกองทุนเปิด JUMBO PLUS ปันผลหุ้นระยะยาว ในอัตรา 0.45 บาทต่อหน่วยลงทุน 
นอกจากนี้ เมื่อวันที่ 7 ม.ค. ยังจ่ายปันผลให้กับกองทุนเปิดทหารไทย SET 50 ปันผลในอัตรา 0.60 บาทต่อหน่วยลงทุน
“การจ่ายปันผลของกองทุนรวมประเภทหุ้นภายใต้การจัดการครั้งนี้ สอดคล้องกับผลประกอบการของบริษัทจดทะเบียนไทยที่มีความแข็งแกร่ง ประกอบกับทิศทางเศรษฐกิจการเมืองโดยรวมทั้งในและนอกประเทศมีความผันผวนลดลง” นายสมจินต์ กล่าว